KOMMISSIONENS BESLUTNING

af 28. maj 1999

om midlertidig suspension af indførsel af jordnødder og bestemte jordnøddeprodukter, som stammer fra jordnødder, der har oprindelse i eller er afsendt fra Egypten (rev. 1)

(meddelt under nummer K(1999) 1382)

(EØS-relevant tekst)

(1999/356/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/43/EØF af 14. juni 1993 om levnedsmiddelhygiejne(1), navnlig artikel 10, stk. 1,

efter høring af medlemsstaterne, og

ud fra følgende betragtninger:

(1) Man har konstateret et højt kontamineringsniveau med aflatoxin B1 i jordnødder, der har oprindelse i eller er afsendt fra Egypten; stikprøver viser alvorlig og gentagen kontaminering med aflatoxin i jordnødder, der har oprindelse i eller er sendt fra Egypten;

(2) Den Videnskabelige Komité for Levnedsmidler har bemærket, at aflatoxiner, navnlig aflatoxin B1, er kræftfremkaldende stoffer og selv i lave doser kan forårsage leverkræft, samt at de er genotoksiske;

(3) Kommissionens forordning (EF) nr. 1525/98(2) om ændring af forordning (EF) nr. 194/97 fastsætter grænseværdier for bestemte forurenende stoffer og navnlig aflatoxiner i levnedsmidler, og disse grænseværdier er blevet overskredet i meget høj grad i stikprøver af jordnødder, der har oprindelse i eller er afsendt fra Egypten; grænseværdier for aflatoxin B1 i malede nødder, som er beregnet til direkte konsum og nødder, som sorteres eller bearbejdes yderligere, fastsættes i denne forordning til henholdsvis 2 og 8 ppb (parts per billion); man har i jordnødder fra Egypten konstateret kontaminering med aflatoxin B1 på niveauer op til 485 ppb;

(4) en fuldstændig og effektiv raffineringsproces vides at fjerne aflatoxinkontaminering fra jordnødder, så den fremkomne olie ikke udgør nogen sundhedsfare for forbrugeren;

(5) Egypten er en stor eksportør af jordnødder til Fællesskabet og befolkningens udsættelse for jordnødder eller jordnøddeprodukter, der er kontamineret med aflatoxin, er en alvorlig trussel for EF-befolkningens sundhed;

(6) det er derfor nødvendigt at suspendere indførsel af jordnødder og bestemte jordnøddeprodukter som har oprindelse i eller er afsendt fra Egypten; indførsel af jordnødder som har oprindelse i eller er sendt fra Egypten kan dog tillades, hvis disse jordnødder gennemgår en fuldstændig og effektiv raffineringsproces;

(7) de egyptiske myndigheder er blevet informeret om det uacceptabelt høje aflatoxinniveau i jordnødder, der har oprindelse i eller er afsendt fra Egypten; de egyptiske myndigheder har angivet, at de ville indføre forbedringer, som dog ikke har medført nogen reducering af betydning i aflatoxinkontamineringen;

(8) disse foranstaltninger begrænses indledningsvis til en kort periode og genbehandles i denne periode, så man kan konstatere, om de egyptiske myndigheder er i stand til at give garantier, der tillader at erstatte suspension af indførsel med særlige betingelser i henhold til artikel 10, stk. 1, anden tankestreg i direktiv 93/43/EØF -

VEDTAGET FØLGENDE BESLUTNING:

Artikel 1

1. Medlemsstaterne suspenderer indførsel af:

- jordnødder under KN-kode 1202 10 90 med skal eller 1202 20 00 afskallede, også knuste

- ristede jordnødder under KN-kode 2008 11 92 (i pakninger af nettovægt over 1 kg) eller 2008 11 96 (ikke over 1 kg)

som har oprindelse i eller er afsendt fra Egypten i det følgende benævnt "parti", og som er beregnet til konsum eller til anvendelse som en ingrediens i levnedsmidler, jf. dog undtagelserne i stk. 2 og 3.

2. Et parti kan indføres til Fællesskabet hvis:

- det har gennemgået en fuldstændig og effektiv raffineringsproces før det betragtes egnet til anvendelse som levnedsmiddel eller levnedsmiddelingrediens

- det på klart synlig og uudslettelig måde på et eller flere EF-sprog er mærket med følgende "dette produkt skal raffineres, før det anvendes til menneskeføde".

3. Partier, som er blevet afsendt fra Egypten før denne beslutnings ikrafttrædelse kan indføres til Fællesskabet, hvis de frembydes ved et EF-indpassagested med henblik på indførsel inden for 20 dage efter beslutningens ikrafttrædelse, og hvis en stikprøve der udtages i henhold til et stikprøveprogram der er repræsentativ for partiet, ikke viser aflatoxinforekomst overstigende grænseværdierne i forordning (EF) nr. 1525/98.

Artikel 2

Nærværende beslutning genbehandles inden for fire måneder efter vedtagelsen for at fastslå, om der fortsat er behov for de i artikel 1 nævnte foranstaltninger.

Artikel 3

Medlemsstaterne træffer de nødvendige foranstaltninger vedrørende import for at efterkomme denne beslutning. De underretter Kommissionen derom.

Artikel 4

Denne beslutning gælder indtil den 1. december 1999.

Artikel 5

Denne beslutning er rettet til medlemsstaterne.

Udfærdiget i Bruxelles, den 28. maj 1999.

På Kommissionens vegne

Martin BANGEMANN

Medlem af Kommissionen

(1) EFT L 175 af 19.7.1993, s. 1.

(2) EFT L 201 af 17.7.1998, s. 43.